Document ID: 32012D0253

KOMISIJOS ĮGYVENDINIMO SPRENDIMAS
2012 m. gegužės 10 d.
kuriuo dėl pagrindinių bendrųjų kriterijų, pagal kuriuos teritorija laikoma neužkrėsta mėlynojo liežuvio liga, iš dalies keičiamas Tarybos direktyvos 2004/68/EB II priedas
(pranešta dokumentu Nr. C(2012) 2978)
(Tekstas svarbus EEE)
(2012/253/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 26 d. Tarybos direktyvą 2004/68/EB, nustatančią gyvūnų sveikatos taisykles, reglamentuojančias tam tikrų kanopinių gyvūnų importą į ir tranzitą per Bendriją, iš dalies keičiančią direktyvas 90/426/EEB ir 92/65/EEB ir pakeičiančią Direktyvą 72/462/EEB (1), ypač į jos 13 straipsnio 2 dalies b punktą,
kadangi:
(1)
Direktyvoje 2004/68/EB nustatyti jos I priede išvardytų rūšių gyvų kanopinių gyvūnų importo į Sąjungą ir gabenimo tranzitu per ją atveju taikomi gyvūnų sveikatos reikalavimai;
(2)
pagal minėtą Direktyvą gyvus kanopinius gyvūnus importuoti į Sąjungą ir gabenti per ją tranzitu turi būti leidžiama tik iš trečiųjų šalių, įtrauktų į sąrašą (-us), kuris (-ie) turi būti sudaromi arba iš dalies keičiami toje direktyvoje nustatyta tvarka;
(3)
gyvus kanopinius gyvūnus importuoti į Sąjungą leidžiama tik trečiajai šaliai pateikus garantiją, kad gyvūnai kilę iš ligomis neužkrėstos teritorijos, atitinkančios Direktyvos 2004/68/EB II priede išvardytu pagrindinius bendruosius kriterijus, ir į kurią draudžiama įvežti gyvūnus, vakcinuotus nuo tame priede išvardytų ligų;
(4)
mėlynojo liežuvio liga yra įtraukta į Direktyvos 2004/68/EB II priedą. Pagal tą priedą, skirtą visų rūšių gyvūnams, išskyrus Suidae šeimos gyvūnus, sąlygos dėl teritorijos, į kurias reikia atsižvelgti, kad teritorija būtų laikoma neužkrėsta mėlynojo liežuvio liga, yra tos, kad per pastaruosius dvylika mėnesių neturėjo būti užregistruota nė vieno susirgimo mėlynojo liežuvio liga atvejo ir neturėjo būti atliekama vakcinacija bei turėjo būti vykdoma tinkama Culicoides populiacijos gyvūnų kontrolė;
(5)
pastaraisiais metais naudojant naujas technologijas buvo sukurtos inaktyvintos mėlynojo liežuvio ligos vakcinos, kurios nekelia pavojaus, kad vakcinoje esantis virusas išplis vietoje tarp nevakcinuotų galvijų, avių ir ožkų. Šiuo metu bendrai pripažįstama, kad inaktyvintų vakcinų naudojimas yra tinkamiausia tokių gyvūnų mėlynojo liežuvio ligos kontrolės ir klinikinės ligos prevencijos priemonė Sąjungoje;
(6)
atsižvelgiant į tai, 2000 m. lapkričio 20 d. Tarybos direktyva 2000/75/EB, nustatanti mėlynojo liežuvio ligos kontrolės ir likvidavimo reikalavimus (2), neseniai buvo pakeista Europos Parlamento ir Tarybos direktyva 2012/5/ES (3), siekiant nustatyti, kad inaktyvinta vakcina būtų naudojama visose ES dalyse;
(7)
atsižvelgiant į nuolat besikeičiančią epidemiologinę situaciją mėlynojo liežuvio ligos požiūriu, 2007 m. spalio 26 d. Komisijos reglamentas (EB) Nr. 1266/2007 dėl Tarybos direktyvos 2000/75/EB įgyvendinimo taisyklių, susijusių su tam tikrų mėlynojo liežuvio ligai neatsparių rūšių gyvūnų kontrole, stebėsena, priežiūra ir judėjimo ribojimais (4), neseniai buvo iš dalies pakeistas, siekiant priderinti jį prie Pasaulinės gyvūnų sveikatos organizacijos (OIE) standartų. Todėl tam, kad teritorija būtų laikoma neužkrėsta mėlynojo liežuvio liga, pagal ES standartus viruso turi nebūti ne trumpiau kaip dvejus metus. Todėl Direktyvos 2004/68/EB II priede nurodytas dvylikos mėnesių laikotarpis turėtų būti atitinkamai iš dalies pakeistas;
(8)
Direktyva 2000/75/EB ir Reglamentas (EB) Nr. 1266/2007 taikomi Sąjungoje gabenant mėlynojo liežuvio ligai imlių rūšių gyvus kanopinius gyvūnus. Tikslinga pagrindinius bendruosius kriterijus, pagal kuriuos teritorija laikoma neužkrėsta mėlynojo liežuvio liga, kaip apibrėžta Direktyvos 2004/68/EB II priede, priderinti prie Sąjungoje taikomų reikalavimų;
(9)
Todėl Direktyvos 2004/68/EB II priedas turėtų būti atitinkamai iš dalies pakeistas.
(10)
šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 2004/68/EB II priedo mėlynojo liežuvio ligai skirtas įrašas pakeičiamas taip:
„Mėlynojo liežuvio liga
pastaruosius 24 mėnesius nebuvo nė vieno susirgimo ir nebuvo atliekama vakcinacija bei buvo vykdoma tinkama Culicoides populiacijos kontrolė
visos, išskyrus Bos, Bison, Bubalus, Ovis ir Capra genčių bei Suidae šeimos, rūšys“
2 straipsnis
Šis sprendimas skirtas valstybėms narėms.
Priimta Briuselyje 2012 m. gegužės 10 d.

Labels: 8
3
0
6